# Jon Maia

    Ez nahasi Jon Maya dantzariarekin.
Jon Maia Soria (Urretxu, Gipuzkoa, 1972ko ekainaren 25a) bertsolaria, euskal abeslaria, euskal idazlea, itzultzailea eta dokumentalgilea da. Euskal Filologian lizentziaduna da, eta Zumaian (Gipuzkoa) du bizilekua.
Bertsolari moduan, 4 aldiz iritsi da Euskal Herriko Txapelketa Nagusiaren finalera, azkena 2009an. Halaber, irakasle lanetan dabil edo ibili da hainbat tokitan, baita euskara irakasle ere.
Albaola Itsas Kultur Erakundeko komunikazio arduraduna da. Aipatzekoa da, dokumentalen artean, Quebecera egindako bidaia kontatzen duena, elkarte horrekin egindakoa ("Apaizac Obeto"). Baita "Gazta zati bat" lana ere, 'Gure Esku Dago' mugimenduaren aitzindaria izan zen 'Nazioen Mundua'-ren lana islatzen duena.

## Jarduerak
### Bertsolaritza

1983an Zumaiako Bertso eskolan hasia.
* 1987tik plazaz plazako bertsolaria.
* Zumaiako Bertso eskolan haur eta gaztetxoen irakasle.
* Gasteizko Bertso eskolan irakasle.
* Zestoako Bertso eskolan irakasle.
1997ko EHko Bertsolari Txapelketa Nagusian botatako agurra, integratu izana eskertuz bere familiari, birala bihurtu zen.
Bertso hau kantatu zuen:
   Ama Extremadura
   aita Zamoratik
   abuela ta abuelo
   haien aurretik
   herri hontan sustraitzen
   asmatzeagatik
   neuk’e maita dezaket
   guztien gainetik
   euskaraz badakit
   bertsoz darabilkit
   dena zuengatik
   halaxe dagokit.
   Denek kantatu dute nere ahotik.

### Txapelketak

* Bertsolari Txapelketa Nagusia:
** hirugarren 2009an.
** finalista 1997, 2001, 2005 eta 2009an.
* Gipuzkoako Bertsolari Txapelketa:
** finalista 2003, 2007 eta 2015ean.
** finalaurrekoak 1991an.
* Euskal Herriko Eskolarteko Bertsolari Txapelketa (1): 1989
* Gipuzkoako Eskolarteko Bertsolari Txapelketa (1): 1989

### Sariak

** Xenpelar saria (2): 1989, 1990
** Zumaiako txapelketa (2): 1987, 1990

### Literatura

* Baleike aldizkaria (1995)Irudika Idurika (Gatuzain): margolanak eta bertsoak elkartzen dituen liburua, Mikel Dalbret margolariarekin batera.
* Zikloak Arabera: argazkiak eta bertsoak elkartzen dituen liburua, Joseba Olalde argazkilariarekin batera.
* Riomundo, 2005, Txalaparta: nobela.
* Apaizac Obeto (Elkar): abentura, historia eta kronika liburua.
* Berriak jaio ginen (Elkar): bertsolari gisa egindako ibilbidearen kontakizuna.

### Gidoigintza

* Mihiluzeko (ETB1) erredaktore.
* Martina (ETB3) telesailean gidoilari-buru.
* Udazkeneko loreak (ETB1)
* Bidaia intimoak dokumentala
* Apaizac Obeto dokumentala

### Musika

Musika talde hauen letragile izan da noizbait: Negu Gorriak (Gure jarrera diskoan, 5 kantutan), Gozategi (Nirekin kantua), Bizkar Hezurra, SA, Zaldibobo, Anari, Def con Dos, Mikel Urdangarin, Benito Lertxundi (Itsasoari begira, Ilargia, Haizeak jotzen zuen...), Imuntzo eta Beloki, Gari, Esne Beltza (Bozgorailuetatik!!, Esne Zopak) Ken zazpi (Itsasoa gara), Korrika, Araba euskaraz, Nafarroa Oinez… Bertsojazz-en ere parte hartu du, Donostiako Jazzaldiaren baitan bertsoa eta jazza uztartzen dituen ekimenean.
Karidadeko benta (Gaztelupeko Hotsak) taldearen sortzaile, abeslari eta letragile izan zen. Hiru disko argitaratu zituzten: Karidadeko Benta, Amore amore eta San Quirico. Lehengo munduaren azkena izeneko DVDan, bestalde, Getxoko Folk Jaialdiko kontzertua plazaratu zuten. 2003tik 2007ra iraun zuen proiektuak.
Azken musika egitasmoa Hezurbeltzak taldea izan da, 2018an abiatutakoa.

### Komunikabideak

* Prentsa: Egin eta Gara egunkarietan, Nabarra eta Zazpika aldizkarietan kolaboratzaile-lanak.
* Irratia: Hala Bedi irratiko "Punto eta koma" irratsaioan esatari-gidoilari lau denboraldi, eta Euskadi Irratian denboraldietako kolaboratzaile-lanak.
* Telebista: ETBko hainbat tertuliatan denboraldietako partaide.
* Internet: Itsasotik begira blogaren sortzaile eta arduradun.

### Ikus-entzunezkoak

* Bidaia intimoak dokumentala (2009), zuzendari eta gidoilari (Orio produkzioak, Korrika).
* Apaizac Obeto dokumentala (2010), zuzendari eta gidoilari (Orio produkzioak).
* Gazta zati bat dokumentala (2012), zuzendari eta gidoilari (Nazioen mundua).
* Gutik zura dokumentala (2016), zuzendari eta gidoilari.
* Zumaia, herri bat COVID-19 olatuen aurrean (2021), zuzendari eta gidoilari.

### Bestelakoak

* Itzulpengintza: gaztelania-euskara itzulpenak egin ditu, itzultzaile autonomo gisa.
* Irakaskuntza: AEK, Inlingua. Euskara irakasle.
* Apaizac Obeto (Albaola Itsas Kultur erakundea-Parcs Canada) espedizioko partaide eta kronista.
* Bertsojazz ekimeneko partaide.
* Albaola Itsas Kultur Erakundeak eraikiko duen San Juan baleontziaren proiektuaren bultzatzaile.

### Euskal gatazka politikoa

2006ko irailean, Fernando Andreu Auzitegi Nazionaleko epaileak, Gaztesarea webguneari babesa adierazteagatik, "erakunde armatuarekin" kolaboratzea egotzi zion beste zortzi lagunekin batera.

## Sariak

* 2009an, Ermuko Udaleko Euskara sailak I. Ezequiel Etxebarria saria eman zion, Riomundo lana herriko udal liburutegian aurreko urtean gehien mailegatutako liburua izategatik

## Erreferentziak

* ↑ Hainbat webgunetan ekainaren 24an jaio zela diote: «Jon Maia Soria», artikulu biografiko, web gunean Auñamendi Eusko Entziklopedia. «Jon Maia», artikulu, web gunean Catálogo Artium. Alta, Espainiako Aldizkari Ofizialean ekainaren 25ean jaio zela adierazten da: «Resolución del Centro de Reclutamiento de Guipúzcoa sobre citación para la incorporación al servicio militar», artikulua argitaratu dute BOE, n.º 107, 2000ko maiatzaren 4a, págs. 6117ti 6118ra (2 or.): «Maya Soria, Jon; 25 de junio de 1972».
* ↑ Maia, Jon. (2005). Riomundo. Txalaparta ISBN 84-8136-330-8. PMC 434005854. (Noiz kontsultatua: 2022-06-16).
* ↑ "Ezkutukoei, maitasunarekin" (Berria).
* ↑ «Zazpi euskal herritar Audientzia Nazionalera deitu dituzte Gaztesarearekin lotuta», Gara, 2009-09-05.
* ↑ «Jon Maiak jasoko du Ermuko ‘Ezekiel Etxeberria’ izeneko saria, bere estreinako edizioan | Ayuntamiento de Ermua» www.ermua.eus (Noiz kontsultatua: 2024-08-06).
* ↑ (Gaztelaniaz) L, A.. (2009-05-16). «El bertsolari Jon Maia obtiene el primer premio 'Ezekiel Etxeberria'» El Correo (Noiz kontsultatua: 2024-08-06).

## Ikus, gainera

* Gipuzkoako idazleak
* Euskal Herriko musika
* Dokumentalak Euskal Herrian

## Kanpo estekak

* «Jon Maia Soria», Literaturaren Zubitegia.
* «Maia, Jon», Bertsozale Elkartearen webgunea.
* (Gaztelaniaz) «KARIDADEKO BENTA: La orquestina del siglo XXI», Jon Maiari eginiko elkarrizketa.
* Datuak: Q12260530
* Multimedia: Jon Maia Soria / Q12260530